Poštovana gospodo, poštovani delegati, poštovani gosti, cijenjeni predstavnici sredstava javnog informiranja, sve vas pozdravljam i otvaram 56. sjednicu Doma naroda Parlamentarne skupštine Bosne i Hercegovine. Ovoj sjednici prisustvuje 14 delegata, od toga pet iz reda bošnjačkog naroda, pet iz reda hrvatskog naroda, četiri iz reda srpskog naroda. Gospodin Goran Milojević je opravdano odsutan. Za 56. sjednicu predlažem sljedeći dnevni red: 1. Odgovori na delegatska pitanja i delegatska pitanja, 2. Zapisnik sa 55. sjednice Doma naroda, 3. Zaključak o stavljanju amandmana na Ustav BiH na javnu raspravu, 4. Zahtjev delegata Hilme Neimarlije za razmatranje Prijedloga zakona o izmjenama Zakona o akcizama u BiH, po hitnom postupku, u skladu sa članom 100. Poslovnika Doma naroda, 5. Davanje saglasnosti za ratifikaciju Ugovora o izmjenama i dopunama na Ugovor o razvojnom kreditu, Projekat upravljanja čvrstim otpadom između BiH i Međunarodne asocijacije za razvoj. To bi bio prijedlog današnjeg dnevnog reda. Ima li primjedbi na dnevni red? Nema. Izvolite gospodine Neimarlija, jeste li vi htjeli.
Gospodine predsjedavajući, kolege delegati, gosti, Uključen je Prijedlog zakona o izmjeni Zakona o akcizama, koji sam ja podnio. Međutim, kako u međuvremenu nije uslijedilo reagiranje iz Vijeća ministara, odnosno ja nisam uspio da s njim uspostavim komunikaciju, s obzirom da znam da oni odavno već pripremaju sličan prijedlog, koji uključuje i ovu izmjenu, koju ja predlažem, ali i neke druge izmjene, a i ovaj prijedlog nije bio ni na ovim našim komisijama, evo, ja sam na osnovu sugestija kolega prihvtio da se ovaj moj prijedlog odloži za narednu sjednicu i da u međuvremenu prođe i ovu komisijsku fazu i da ja vidim definitivno hoće li Vijeće ministara podnositi prijedlog zakona, da kažem, širim krugom izmjena. 2
Hvala lijepo. Dakle, prenosimo prijedlog Hilme Neimarlije da se ova četvrta tačka skine sa dnevnog reda i da se na nekoj od narednih sjednica stavi na dnevni red, odnosno 57. Hvala vam lijepo. Znači, 4. tačke dnevnog reda nema. Imamo prvu tačku dnevnog reda. Ad.1. Odgovori na delegatska pitanja i delegatska pitanja Odgovor na delegatska pitanja dobio je gospodin Tomislav Limov. Da li je delegat zadovoljan sa odgovorom? Izvolite gospodine Limov.
Gospodine predsjedatelju, uvažena kolegice i kolege izaslanici, nema predstavnika Vijeća ministara, dame i gospodo, gosti, predstavnici međunarodnih institucija i sredstava javnog informiranja, sve vas skupa pozdravljam i želim reći da sam ja dobio odgovor na moja tri pitanja, vezana za izgradnju mosta kojim će se dalmatinska obala spojiti sa otokom Pelješac. Iz odgovora je, evidentno da ja, naravno u ovoj fazi mogu biti zadovoljan i želim prigodu ovu iskoristiti pa reći da se nadam da će mjerodavne institucije ove države pronaći pravi način da ovo pitaje bude riješeno na obostrano zadovoljstvo, a od institucija BiH, koje budu sudjelovale u ovom očekujem da će prije svega voditi računa o interesima države BiH.
Hvala lijepa gospodine Limov. Ima li sad delegatskih pitanja? Nema. Izvolite gospodine Limov.
Ja ću, naravno, iskoristiti ovu prigodu i postaviti tri pitanja, naravno Vijeću ministara i, nadam se da će Vijeće ministara osigurati od relevantnih institucija, na odgovarajućim razinama državne organizacije Bosne i Hercegovine. Pitanje glasi: 1. Pod kojim okolnostima i uz čiju konkretnu pomoć 4.4.2006. godine pobjegao iz Kliničke bolnice u Mostaru državljanin Republike Hrvatske Antun Katušić, koji je skrivio prometnu nesreću u Tasovčićima kod Čapljine, u kojoj je poginulo pet mladih ljudi? 2. Šta su mjerodavne institucije vlasti u Bosni i Hercegovini poduzeli protiv odgovornih osoba, koje su omogućile navedeno bjegstvo? 3. Dokle će korumpirani, nesavjesni, nesposobni policajci, suci i medicinski djelatnici nekažnjeno omogućavati bježanje iz BiH raznim kriminalcima, ratnim zločincima i ubojicama? Hvala lijepo.
Hvala lijepo. Ima li dalje pitanja? Nema. Prelazimo na 2. tačku dnevnog reda. 3 Ad.2. Usvajanje zapisnika sa 55. sjednice Doma naroda Imate zapisnik. Ima li primjedbi na zapisnik? Nema. Stavljam zapisnik na glasanje. Molim vas glasajte o zapisniku sad. Hvala vam lijepo. Zapisnik je jednoglasno usvojen. Ad.3. Zaključak o stavljanju amandmana na Ustav BiH, na javnu raspravu Predsjedništvo Bosne i Hercegovine je dostavio kao ovlašteni predlagač amandmane na Ustav BiH. Uz poziv za sjednicu dobili ste i zaključke. U skladu sa članom 107. Poslovnika Doma naroda, amandmani na Ustav BiH stavljaju se na javnu raspravu. Određuje se odgovarajuća komisija, koja će provesti javnu raspravu, kao i rok u kome se ona treba obaviti. Javlja li se neko za riječ? Ne javlja se niko. Molim vas glasajmo o ovom sad. Dakle, i ovaj je zaključak jednoglasno usvojen. Hvala vam lijepo. Četvrtu tačku, koju smo predlagali, dakle, skinuli smo je s dnevnog reda. to je ovo što je govorio Hilmo Neimarlija. Ad.5. Davanje saglasnosti za ratifikaciju Ugovora o izmjenama i dopunama na Ugovor o razvojnom kreditu Projekat upravljanja čvrstim otpadom između Bosne i Hercegovine i Međunarodne asocijacije za razvoj Javlja li se ko za riječ? Evo, gospodin Čengić u ime komisije.
Gospodine predsjedavajući, uvaženi članovi predsjedništva, uvažene kolege, ostali prisutni, Na osnovu prijedloga i zahtjeva Kolegija Doma, koji je prije dva dana upućen Komisiji i meni osobno, mi smo jutros održali sjednicu Komisije i razmatrali ovo pitanje, jer smo obaviješteni da postoje rokovi koji su jako kratki, kako bi se ratificirale dopune ovog ugovora. Razmatrali smo jutros dopune ugovora i Komisija je dala saglasnost, predložila Domu da ratificira ove dopune, ali ja želim kazati da je Komisija donijela i sljedeći zaključak. S obzirom na činjenicu da na sjednici Komisije nije bio prisutan predstavnik predlagača, Komisija je većinom glasova zaključila da sugerira Domu da, ukoliko predstavnik predlagača ne bude prisutan i na sjednici Doma da se ovo ne razmatra. Razlog zašto smo razmatrali je, zato što je Kolegij tražio, imajući na umu kratke rokove. Kako smo u međuvremenu obaviješteni da je predviđeno da 13. ovog mjeseca da će se ponovo održati sjednica Doma, onda, očito bi bilo vremena da se, ako se ne razmatra ovo i ne dadne saglasnost danas, da se može dati 13. i, ako Komisija smatra da je pitanje nesporno i važno i Komisija je dala saglasnost na samu dopunu ugovora. Međutim, kad je u pitanju odnos predstavnika predlagača, mi to tretiramo ovdje Vijeća ministara, on je, zaista nedopustiv. Mi smo kao Komisija u više navrata pisali dopise 4 Kolegiju, donosili zaključke, vi ste kao Kolegij postavljali to pitanje ovdje na Domu, donosili smo zajednički zaključke na Domu, ali, očito, kad su u pitanju ugovori, sporazumi i međunarodne konvencije itd. za razliku od zakona, ako govorimo o našoj komisiji za vanjsku i trgovinsku politiku, onda vrlo često imamo situaciju da nemamo predstavnika predlagača. Dakle, iz principijelnih razloga, mi smatramo da je taj odnos nekorektan i nedopustiv. Mi smo, dakle, danas većinom glasova usvojili prijedlog, da, ukoliko predstavnik predlagača ne bude prisutan na sjednici Doma, kad se bude razmatralo ovo pitanje, da ovu tačku treba skinitu s dnevnog reda i ako smo predložili da se ratificira. Naravno, ovo je jedno vrlo ozbiljno pitanje, a prethodno pitanje bi glasilo ovako i ja ga nisam htio predstaviti kao kolega Limov u delegatsko pitanje, jer je ono, zapravo i ozbiljnije, zašto stalno dolazimo u situaciju, vrlo često dolazimo u situaciju da u zadnji čas razmatramo, da u zadnji čas tražimo od komisija, da tražimo da komisija napravi vanrednu sjednicu, da bi razmatrala neko pitanje, jer je rok istekao ili je pri kraju. Danas smo imali ovaj ugovor, a imali smo, naravno, za 13. također Zakon o staroj deviznoj štednji, koji je ... jer postavlja se zaista pitanje, je li stvarno moguće da niko iz Vijeća ministara u Parlamentarnoj skupštini i Predsjedništvu, dakle, u institucijama koje su zadužene da brinu i o rokovima, ne zna za te rokove do predzadnjeg dana. Drugim riječima, kako osigurati da neko, zaista, odgovara za neefikasnost i ne vođenje računa o tome da su prisutni rokovi. U ovom slučaju, oko ove tačke dnevnog reda, koliko ste vidjeli, prema raspravi na sjednici, nema spora oko sadržaja i, uopće nema spora oko sadržaja, ali je pitanje zašto je nekome trebalo da dođe u cajtnut i to zato što smo već jednom tražili produženje roka od asocijacije koja osigurava ovaj kredit, pa smo potrošili taj rok i nismo ratificirali ugovor, sada, evo, trošimo i drugi termin i ponovo nismo ratificirali. Ko i na koji način treba konačno odgovarati za to zašto se dolazi u stanje stalnog kašnjenja? Ja mislim da bi, očito bilo potrebno, da Kolegij to još jednom razmotri i da se zatraži od Vijeća ministara, ako treba da se napravi jedna posebna tačka dnevnog reda i da se o tome razgovara mimo komisije, a i na Domu. Nismo nikada uvjetovali da neki dokument ili neki materijal treba prezentirati ili obrazlagati konkretna funkcija, čovjek sa konkretnom funkcijom, prije svega ministar ili njegov zamjenik. Mi smo bili vrlo fleksibilni. Mi smo imali ovdje slučajeve da to rade pomoćnici ministara, da to rade pomoćnici ministara, da rede eksperti u nekom misnistarstvu i to je prirodno. Ljudi vrlo često su uključeni u proceduru, imaju informacije, dakle, nismo insistirali na tome, ali ako vi dođete u situaciju da nema nikoga, ovo da banaliziram na tome, do portira iz nadležne institucije da se barem formalno pojavi i klimne glavom i kaže ja predstavljam Vijeće ministara, onda je to, zaista nešto što više ne može biti prihvatljivo. I, to, zapravo pokazuje jedan neodnos ili nekorektan odnos prema Parlamentarnoj skupštini i nadležnim institucijama, to je jednostavno tako. To se ponavlja i imamo situaciju da se, da mi vodimo rasprave na komisiji o tim pitanjima i nemamo rješenje. Predlažemo da i vi kao Kolegij možda još jedanput razmotrite i da nađemo neki put, zaista, rješenje je vrlo jednotavno. Skinuti s dnevnog reda i tačka. Ali, šta će biti ako sada izgubimo ovaj kredit, a zahtjev za taj kredit je dostavila bosanskohercegovačka strana. Dakle, uopšte zašto imamo ovu raspravu, bez našeg zahtjeva da se dadnu dodatna sredstva i asocijacija je izašla u susret, dala dodatna sredstva, dala nam rok u kome trebamo to ratificirati. Mi potrošili rok, nismo ratificirali i sada smo skoro potrošili i drugi rok i ponovo nismo ratificirali. To djeluje jako neozbiljno. Pogotovo želim u situaciji u kojoj nema ništa sporno, dakle, nema ništa sporno ni tehnički ni politički, eto to je jedna slika onoga što jesmo i kako funkcioniramo. Hvala. 5
Hvala lijepo. Ja pravo da vam kažem, dva puta je Dom donosio odluku da se neće raspravljati o projektima za koga nemamo izvještača na ovom domu i koji ne može objasniti. Evo, imamo jednu situaciju da nemamo ljudi iz Vijeća ministara, a nesreća je i u tome što se ti ljudi iz Vijeća ministara nisu udostojili da dođu na komisiju koja je raspravljala o tom, da bi pomogli u raspravi da se donese jedan pravi prijedlog. Evo imamo jednu podobro, ja ću reći ružnu situaciju. Principijelno ja jesam zato da se ovo skine s dnevnog reda, ali sad postavlja se pitanje hoćemo li proizvesti štetu, jer smo ovaj naš zahtjev, probili smo rokove i imamo jednu dosta ružnu situaciju i da li ćemo stvarno doći u situaciju da zbog toga što kolege iz Vijeća ministara neće kvalitetno i korektno da urade svoj posao da mi, ono što narod kaže, sami sebi zabijemo trn u nogu pa da nam bude od toga loše. To je jedno pitanje o kojem bih ja sad malo da svi razmislimo. Najlakše je reći skidamo to s dnevnog reda, ali ja mislim, evo, ipak, da predložim da iz ovog svega, obzirom da ćemo 13. imati sjednicu, ja sam sklon da Skupštini predložim da ovo pomjerimo za 13. i da tražimo od ljudi da nam to referišu na način kako je to i predsjednik Komisije gospodin Čengić rekao i na kraju da se to Vijeće ministara odnosi prema ovom domu nešto korektnije, nešto kvalitetnije. Ja mislim da se slažemo da to skinemo sa dnevnog reda i da ga stavimo na dnevni red 13. ovog mjeseca. Gospodine Genjac, jesi li ti htio nešto? Izvolite.
Ja se slažem sa svim ovim primjedbama, vezano i na prisustvo. Međutim, ja imam, zaista, jedan drugi prijedlog i u ovom sporazumu nema spornih pitanja. Sporazum je razmatrala komisija. Sporazum je vezan za rokove. Dajte, molim vas da damo saglasnost za ratifikaciju, jer da ne radimo sami na svoju štetu, jer zbog toga što je neko neodgovoran da i mi budemo neodgovorni. Dakle, ja bih, ipak, predložio da mi damo saglasnost. Hvala.
Gospodin Limov.
Ma imam potrebu bez puno trošenja vremena i strpljenja vaših reći vrlo kratko. Ako ste spremni gaziti svoj princip, oko koga smo se dogovorili, da nećemo razmatrati, onda predlažem da ištancamo bjanko formulara, ne trebam ni biti, jednostavno vratite im i sve je u redu. Cijenim da je umijesan prijedlog kolege Čengića i 6 – 7 dana odgađanja bi trebalo osvijestiti napokon ovo neodgovorno Vijeće ministara da ispunjavaju svoje obaveze i prema radnim tijelima i prema ovom domu. Hvala lijepo.
Hvala lijepa. Ja, ipak, bez obzira Genjac i ja, unekoliko imamo slično mišljenje. Međutim, ja, ipak, predlažemo da ovo skinemo s dnevnog reda i da ga stavimo 13. na dnevni red. Ovdje ću tražiti vašu saglasnost. Ko je zato? 6 Molim vas, glasajte sad. Hvala lijepo. 2 protiv, dakle, prijedlog je usvojen da se ovo skine s dnevnog reda i stavi se za iduću sjednicu. Dakle, 11 za, 2 protiv, 1 uzdržan. Molim vas kolege, želim skrenuti pažnju da zbog zakona o staroj deviznoj štednji, koji je bio na Ustavnom sudu i Ustavni sud je naložio Vijeću ministara, odnosno učesnicima u donošenju zakona da se taj zakon donese do, i rok je 16. ovog mjeseca. Međutim, obzirom da katolici imaju praznike i da ima pa Veliki petak, pa Uskrs, mi smo odlučili da stignemo taj rok da ne padnemo u tešku situaciju da 13. zakažemo sjednicu i 13. će imati sjednicu i Predstavnički dom i mi bismo svoju sjednicu održali u onoj velikoj sali, jednostavno da ne dopustimo da kršimo odluku Ustavnog suda i, jednostavno da završimo kvalitetno svoj posao, uz ovo saopćenje, molim vas nastojte i potrudite se, zaista, da imamo kvorum da dođemo svi na sjednicu. Ja vam želim puno sreće i hvala vam lijepo na saradnji. Sjednica je završena u 10,55 sati.